Tuomioistuimen päätös, annettu 30 päivänä toukokuuta 2002, asiassa E-4/01: Héraðsdómur Reykjavíkurin (Reykjavikin käräjäoikeuden) pyyntö saada neuvoa-antava lausunto asiassa Karl K. Karlsson hf. vastaan Islannin valtio (Alkoholijuomien valtion monopoli - yhteensopimattomuus ETA-sopimuksen 16 artiklan kanssa - valtion velvollisuus korvata ETA-lainsäädännön rikkomisesta aiheutuneet vahingot - korvausvelvollisuuden ehdot)



Virallinen lehti nro C 177 , 25/07/2002 s. 0007 - 0007



Tuomioistuimen päätös, annettu 30 päivänä toukokuuta 2002, asiassa E-4/01: Héraðsdómur Reykjavíkurin (Reykjavikin käräjäoikeuden) pyyntö saada neuvoa-antava lausunto asiassa Karl K. Karlsson hf. vastaan Islannin valtio Alkoholijuomien valtion monopoli - yhteensopimattomuus ETA-sopimuksen 16 artiklan kanssa - valtion velvollisuus korvata ETA-lainsäädännön rikkomisesta aiheutuneet vahingot - korvausvelvollisuuden ehdot (2002/C 177/07) Asiassa E-4/01 Héraðsdómur Reykjavíkur (Reykjavikin käräjäoikeus) esitti pyynnön saada EFTAn tuomioistuimelta valvontaviranomaisen ja tuomioistuimen perustamisesta tehdyn EFTA-valtioiden sopimuksen 34 artiklan nojalla neuvoa-antava lausunto käräjäoikeudessa vireillä olevassa asiassa erityisesti seuraavien kysymysten osalta: Oliko Islannissa 1 päivään joulukuuta 1995 voimassa ollut alkoholijuomien maahantuonnin ja tukkumyynnin valtion monopoli yhteensopimaton Euroopan talousalueesta tehdyn sopimuksen (jäljempänä "ETA-sopimuksen") kanssa, ja jos vastaus tähän kysymykseen on myöntävä, onko valtion suoritettava korvauksia sellaiselle alkoholijuomien tuontia tavoittelevalle maahantuojalle, joka on kärsinyt taloudellisia menetyksiä kyseisen monopolin vuoksi? EFTAn tuomioistuin, jonka muodostivat presidentti Thór Vilhjálmsson ja tuomarit Carl Baudenbacher ja Per Tresselt (esittelijä), antoi 30 päivänä toukokuuta 2002 tuomion, jonka tuomiolauselma on seuraava: 1. Alkoholijuomien tuonnin valtion monopolin voimassa pitäminen 1 päivän tammikuuta 1994 jälkeen on yhteensopimatonta ETA-sopimuksen 16 artiklan kanssa. 2. ETA-valtion on ETA-sopimuksen mukaisesti suoritettava korvauksia alkoholijuomien tuontia tavoittelevalle maahantuojalle tämän kärsimistä taloudellisista menetyksistä, jotka ovat aiheutuneet alkoholijuomien tuonnin valtion monopolin voimassa pitämisestä edellyttäen, että valtion korvausvelvollisuutta koskevat ehdot täyttyvät. Mikäli nämä ehdot täyttyvät, valtion aiheutuneista vahingoista suorittamien korvausten on perustuttava kansalliseen vahingonkorvausoikeuteen. Kansallisen lainsäädännön mukaiset korvaussäännöt eivät saa olla epäsuotuisampia kuin vastaavia kotimaisia korvauskanteita koskevat säännöt, eikä niitä saa rajata siten, että korvauksen saaminen on käytännössä mahdotonta tai erittäin vaikeaa. 3. Siitä, täyttyvätkö valtion korvausvelvollisuutta koskevat ehdot, päättää periaatteessa kansallinen tuomioistuin. Arvioinnissa on otettava huomioon seuraavat seikat: 1) ETA-sopimuksen 16 artiklan tarkoituksena on luoda oikeuksia yksilöille; 2) ETA-sopimuksen 16 artiklan rikkominen on riittävä syy korvausvelvoitteen edellytysten täyttymiseksi; ja 3) kansallinen tuomioistuin päättää siitä, onko ETA-sopimuksen 16 artiklan rikkomisen ja aiheutuneiden vahinkojen välillä suora syy-yhteys.